Predkladacia správa

Podľa § 40 ods. 4 zákona č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov určuje platové náležitosti riaditeľa Národného bezpečnostného úradu vláda podľa osobitného predpisu. Do 31. 10. 2009 bol týmto osobitným predpisom zákon č. 312/2001 Z. z. o štátnej službe a o zmene a doplnení niektorých zákonov v znení neskorších predpisov. S účinnosťou od 1. 11. 2009 je osobitným predpisom, podľa ktorého vláda určuje plat riaditeľa Národného bezpečnostného úradu zákon č. 215/2004 Z. z. o ochrane utajovaných skutočností a o zmene a doplnení niektorých zákonov v znení neskorších predpisov (ďalej „zákon o OUS“). Zmena bola uskutočnená prijatím nového zákona č. 400/2009 Z. z. o štátnej službe a o zmene a doplnení niektorých zákonov, ktorým bol v čl. V novelizovaný aj zákon o OUS – išlo o doplnenie ustanovení zákona, ktoré riešia postavenie, platové pomery, hmotné výhody a paušálne náhrady riaditeľa NBÚ.
Na základe nového platného právneho stavu bol spracovaný návrh materiálu na rokovanie vlády, ktorý určuje výšku funkčného platu a paušálnej náhrady riaditeľa Národného bezpečnostného úradu. 
Materiál, vzhľadom na jeho charakter nebol predmetom medzirezortného pripomienkového konania, nemá finančný, ekonomický ani environmentálny dosah, neovplyvňuje zamestnanosť a podnikateľské prostredie.